|  |  |
| --- | --- |
| Szerződésszám: | SZE010524/001 |

**MEGBÍZÁSI SZERZŐDÉS**

**KÖNYVVIZSGÁLATI SZOLGÁLTATÁSRA**

amely létrejött a

Cégnév: **BKM Budapesti Közművek Nonprofit Zártkörűen Működő Részvénytársaság**

**(rövidített elnevezés: BKM Nonprofit Zrt.)**

Cím: 1116 Budapest, Kalotaszeg utca 31.

Cégjegyzékszám: 01-10-042582

Adószám: 10941362-2-44

Képviselő neve: Hidegné Fehér Krisztina gazdasági igazgató

Mészáros János stratégiai és gazdasági vezérigazgató-helyettes

mint megbízó,

(a továbbiakban**: „Társaság” vagy „Megbízó”**)

és a

Cégnév: **BDO Magyarország Könyvvizsgáló Korlátolt Felelősségű Társaság**

**(rövidített elnevezés**: **BDO Magyarország Könyvvizsgáló Kft**.)

Cím: 1103 Budapest, Kőér utca 2/A C. ép

Cégjegyzékszám: 01-09-867785Adószám: 13682738-4-42

Számlavezető Bank: Erste Bank Hungary Zrt.

Bankszámlaszám:

Képviselő neve: Gaál Edmond ügyvezető

Kékesi Péter Krisztián ügyvezető

Kamarai tagsági szám: 002387

mint megbízott,

(a továbbiakban: **„Könyvvizsgáló” vagy „Megbízott”**)

(együttesen **„Felek”**) között, az alábbi tárgyban és a következő feltételek szerint.

**Előzmények**

A **BKM Budapesti Közművek Nonprofit Zártkörűen Működő Részvénytársaság** (lebonyolító, a továbbiakban BKM), továbbá a **BVH Budapesti Városüzemeltetési Holding Nonprofit Zártkörűen Működő Részvénytársaság** és a **DHK Hátralékkezelő és Pénzügyi Szolgáltató Zártkörűen Működő Részvénytársaság**, mint közös ajánlatkérők 2022.12.05. napján, EKR001726482022 (az eljárást megindító ajánlati felhívás a Közbeszerzési Értesítőben 24190/2022 iktatószám alatt, az Európai Unió Hivatalos Lapjában 2022/S 233-669556 szám alatt jelent meg) számon ***„K22129 Könyvvizsgálói feladatok ellátása 24+12 hónapra (2023., 2024. és 2025. évre) a BKM Nonprofit Zrt., BVH Nonprofit Zrt., a DHK Zrt. részére”*** tárgyú uniós, nyílt közbeszerzési eljárást indított, melynek nyertese a Megbízott lett.

Felek teljes megállapodását a szerződés, a közbeszerzési eljárás során az esetleges kiegészítő tájékoztatás-kérésre adott ajánlatkérői válaszok (amennyiben kiegészítő tájékoztatási igény felmerült), a közbeszerzési eljárást megindító felhívás és a további közbeszerzési dokumentumok, valamint a Megbízott nyertes ajánlata képezi - azok külön mellékletként történő csatolása hiányában is.

A fenti dokumentumok közötti, ugyanazon kérdésre vonatkozó bármely eltérés, ellentmondás, értelmezési nehézség esetén Felek az alábbi sorrendet tekintik irányadónak:

1. közbeszerzési eljárást megindító felhívás és esetleges módosításai,

2. közbeszerzési dokumentumok (beleértve - szintén sorrendben - a végleges műszaki leírást és a kiegészítő tájékoztatásokat),

3. jelen szerződés,

4. Megbízott ajánlata.

**A nyertes ajánlat értékelésre került elemei:**

|  |  |  |
| --- | --- | --- |
| 1. | Ajánlati ár (1/a sz. melléklet alapján képzett mindösszesen érték) | 41 760 000 Ft  nettó forint |
| 2. | M2.1. Az ajánlati felhívás III.1.3. M2.1) pontjában ismertetett szakember vonatkozásában az előírt tapasztalaton felüli többlet szakmai tapasztalat (min. 0 - max. 60 hónap, egész számban megadva) | 60 hónap |
| 3. | M2.2. Az ajánlati felhívás III.1.3. M2.2) pontjában ismertetett szakember vonatkozásában az előírt tapasztalaton felüli többlet szakmai tapasztalat (min. 0 - max. 72 hónap, egész számban megadva) | 72 hónap |
| 4. | A tanácsadói szolgáltatás (konzultáció, azaz rendelkezésre állás) esetében meghatározott 5 munkanapos „reagálási” határidő csökkentésének mértéke: (0-4 között, egész számban megadva) | 4 munkanap |

1. **A szerződés tárgya és tartalma**

*Jelen szerződés tárgya könyvvizsgálói szolgáltatás nyújtása, amelynek tartalmát a jelen szerződés (a továbbiakban: Megbízási Szerződés) rendelkezései, annak elválaszthatatlan mellékletét alkotó 1. sz. Műszaki leírás és 2. sz. nyertes ajánlat határozza meg.*

1. **Jogok és kötelezettségek**
   1. A Társaság felel számviteli nyilvántartásainak pontosságáért és teljeskörűségéért, belső ellenőrzési rendszerének megbízhatóságáért, valamint a magyar számviteli és egyéb vonatkozó előírások szerinti éves beszámoló (mérleg, eredmény-kimutatás és kiegészítő melléklet) és üzleti jelentés elkészítéséért.
   2. Ez a felelősség magában foglalja:

* az akár csalásból, akár hibából eredő hibás állítástól mentes pénzügyi kimutatások elkészítésére vonatkozó belső kontroll folyamatok kialakítását, bevezetését és fenntartását
* megfelelő számviteli politika kiválasztását és alkalmazását, valamint
* az adott körülmények között megfelelő számviteli becslések elkészítését.
  1. A Polgári Törvénykönyvről szóló 2013. évi V. törvény (továbbiakban: Polgári Törvénykönyv, Ptk.) értelmében a Könyvvizsgáló feladata, hogy a könyvvizsgálatot szabályszerűen elvégezze, és ennek alapján független könyvvizsgálói jelentésben foglaljon állást arról, hogy a Társaság éves beszámolója megfelel-e a jogszabályoknak és megbízható, valós képet ad-e a Társaság vagyoni, pénzügyi és jövedelmi helyzetéről, működésének gazdasági eredményeiről. Jelen Megbízási Szerződés céljainak elérése érdekében e jelentés elkészítéséhez a Könyvvizsgáló a következőket teszi vizsgálat tárgyává, és haladéktalanul jelenti, amennyiben bármelyiket nem találja kielégítőnek:
* a számviteli nyilvántartások megfelelősége
* összhang a Társaság éves beszámolója és számviteli nyilvántartásai között
* az éves beszámoló megfelelése a hatályos jogszabályi előírásoknak és számviteli alapelveknek, valamint
* a Könyvvizsgáló által a könyvvizsgálat elvégzéséhez szükségesnek vélt információk és magyarázatok megadása
* a Társaság belső szabályozottsága.
  1. A Könyvvizsgáló a Társaság által biztosított információk alapján, a magyar Nemzeti Könyvvizsgálati Standardok szerint teljesíti megbízását. A könyvvizsgálói jelentésért a Könyvvizsgáló felel.
  2. A Társaság minden szükséges információt hozzáférhetővé tesz a Könyvvizsgáló számára és nem tart vissza semmilyen információt. A Társaság a Könyvvizsgáló által kért minden információt az előre egyeztetett ütemezés szerinti időben megad. A Könyvvizsgáló feladatának és hatáskörének megfelelő ellátása érdekében jogosult a Társaság könyveibe betekinteni, a vezető tisztségviselőktől, a Felügyelőbizottság tagjaitól és a Társaság munkavállalóitól felvilágosítást kérni, a Társaság bankszámláját, pénztárát, értékpapír- és áruállományát, szerződéseit megvizsgálni.
  3. A Könyvvizsgáló ez irányú igénye esetén a Társaság vezetői és a könyvvizsgálatban közreműködő alkalmazottai megerősítik, hogy a megbízás időtartama alatt írásban, illetve szóban közölt információk teljes körűek.
  4. A megbízás folyamán a Felek kölcsönösen együttműködnek. Mindkét fél bizalmasan kezeli a megbízás során tudomására jutott bármely információt. A Könyvvizsgáló vállalja, hogy a megbízás folyamán a Társaságról szerzett bármely információt üzleti titokként kezeli a Megbízási Szerződés megszűnése után is.
  5. A Társaság tudomásul veszi, hogy a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény (továbbiakban: Pmt.) 30-31. §-ainak értelmében a Könyvvizsgáló a Társaság értesítése nélkül köteles bejelenteni a hatóságoknak, ha bármely adat, tény vagy körülmény pénzmosásra utal. A Társaság elismeri, hogy a fenti bejelentési kötelezettség Könyvvizsgáló általi teljesítése nem minősíthető az információk bizalmas kezelése megsértésének.
  6. A szabálytalanságok megelőzésének és feltárásának felelőssége és kötelezettsége a Társaságot terheli. A Könyvvizsgáló úgy tervezi meg a könyvvizsgálatot, hogy az valószínűsíthetően feltárja az éves beszámolóban az esetleges szabálytalanságokból eredő jelentős hibákat, de a könyvvizsgálat fő célja nem a szabálytalanságok és a hibák teljes felderítése. A könyvvizsgálat célja, hogy lehetővé tegye a Könyvvizsgáló számára arra vonatkozó vélemény kiadását, hogy a pénzügyi kimutatások valamennyi lényeges szempontból megfelelnek-e a meghatározott beszámoló-készítési elveknek. A Társaság tudomásul veszi és elfogadja, hogy a Könyvvizsgáló nem felelős és nem tehető felelőssé a csalások és hibák megelőzéséért.
  7. A Könyvvizsgáló által kibocsátott könyvvizsgálói záradék (vélemény) nem minősül arra vonatkozó könyvvizsgálói nyilatkozatnak, hogy az éves beszámoló mentes minden hibától.
  8. Az adóbevallások elkészítéséért és leadásáért a Társaság felel azzal, hogy a Könyvvizsgáló feladata a tárgyidőszaki társasági adó, helyi iparűzési adó, illetve - amennyiben a Társaság vonatkozásában felmerül - az energiaellátók jövedelemadójának és az ÁFA arányosítás számításának ellenőrzése. Mindkét fél elismeri, hogy a magyar adóhatóság jogosult az összes adóbevallást hatósági revízió alá vonni, és hogy a magyar számviteli törvénnyel összhangban elkészített éves beszámoló könyvvizsgálói záradéka nem nyújt biztosítékot arra, hogy a Társaság által benyújtott éves beszámolót és adóbevallásokat az adóhatóság elfogadja.
  9. A Könyvvizsgáló a 2.11. pontban foglaltak szerint vizsgálja a pénzügyi kimutatások könyvvizsgálata részeként a Társaság adózási, társadalombiztosítási és vámfizetési helyzetét, valamint a kapcsolódó számításokat és bevallásokat. A Társaság elfogadja, hogy ő felel az említett bevallások elkészítéséért és benyújtásáért, valamint az azokat alátámasztó nyilvántartások vezetéséért, továbbá elfogadja, hogy a magyar adóhatóság jogosult az összes adóbevallást hatósági revízió alá vonni, és hogy a magyar számviteli törvénnyel összhangban elkészített éves beszámoló könyvvizsgálói záradéka nem nyújt biztosítékot arra, hogy a Társaság által benyújtott éves beszámolót és adóbevallásokat az adóhatóság elfogadja.
  10. A Társaság tudomásul veszi, hogy a könyvvizsgálói jelentés részére átadott példányai nem választhatók külön a hozzájuk kapcsolódó éves beszámolótól, továbbá az abban foglaltak a teljes beszámolótól függetlenül nem használhatók fel. Ha a Társaság a könyvvizsgálói jelentést bármely egyéb módon kívánja felhasználni - pl. az éves beszámolótól függetlenül -, ahhoz a Könyvvizsgáló előzetes írásbeli beleegyezése szükséges.
  11. A Pmt. 6-17. §-ai a könyvvizsgálók számára ügyfél-átvilágítási kötelezettséget írnak elő. Ennek alapján a Megbízási Szerződés megkötésekor a Társaság, valamint annak képviselője (a szerződést aláíró személyek, valamint a kapcsolattartók) és a tényleges tulajdonos azonosításra kerülnek. A Pmt. 12. § (3) bekezdése alapján a Társaság a szerződéses kapcsolat fennállása alatt köteles 5 munkanapon belül a Könyvvizsgálót értesíteni, ha az ügyfél-átvilágítás során rögzített adatokban (akár a Társaság, akár az azonosított képviselő, akár a tényleges tulajdonos vonatkozásában) változás következne be. Az azonosítás során felveendő adatokat a Társaság a mellékelt adatlap kitöltésével és az adatokat tartalmazó okiratok bemutatásával, és/vagy ahhoz való hozzájárulás megadásával adja meg, hogy a rögzítendő adatokat tartalmazó okiratokról a könyvvizsgáló másolatot készítsen.
  12. A Könyvvizsgálót a Társaság legfőbb szervének a Társaság beszámolóját tárgyaló ülésére meg kell hívni. A Könyvvizsgáló ezen az ülésen köteles részt venni, de távolmaradása az ülés megtartását nem akadályozza.
  13. A Könyvvizsgáló a Felügyelőbizottság 2.15. pontban említett ülésén túli ülésein tanácskozási joggal részt vehet, a Felügyelőbizottság felhívása esetén és az Sztv. szerinti beszámoló tárgyalásakor a Könyvvizsgáló a Felügyelőbizottság ülésén köteles részt venni. A Felügyelőbizottság köteles napirendre tűzni a Könyvvizsgáló által megtárgyalásra javasolt ügyeket.

* 1. Ha a Könyvvizsgáló a Társaság vagyonának olyan változását észleli, amely veszélyezteti a Társasággal szembeni követelések kielégítését, vagy ha olyan körülményt észlel, amely a vezető tisztségviselő, vagy a Felügyelőbizottság tagjainak e minőségben kifejtett tevékenységükért való felelősségét vonja maga után, késedelem nélkül köteles a vezető tisztségviselőnél kezdeményezni a Részvényes/Tulajdonos döntéshozatalához szükséges intézkedések megtételét.
  2. Ha a Részvényes/Tulajdonos szükséges döntésére nem kerül sor, illetve a jogszabályok által megkívánt döntéseket nem hozza meg, a Könyvvizsgáló erről a Társaság törvényességi felügyeletét ellátó cégbíróságot értesíti.
  3. A Könyvvizsgálót nem illeti meg a Ptk.-ban rögzített törvényes zálogjog.
  4. A Könyvvizsgáló nem nyújthat a Társaság részére olyan szolgáltatást és nem alakíthat ki olyan együttműködést az ügyvezetéssel, amely könyvvizsgálói feladatának független és tárgyilagos ellátását veszélyezteti.

1. **A könyvvizsgálat időbeli ütemezése**
   1. Felek rögzítik, hogy a Könyvvizsgáló a Társasággal közösen munkarendet állít össze, amely rögzíti az egyes kiemelt ellenőrzési feladatokat (így például a számviteli politika felülvizsgálata, egyes részterületek időszaki vizsgálata, stb.), illetve a feladatok elvégzésének határidejét. A munkarendet jóváhagyásra átadja a Társaságnak.
   2. A Könyvvizsgálati tevékenység során a könyvvizsgáló, a Társaság félévente[[1]](#footnote-2) elkészülő mérlegéről és eredménykimutatásáról a munkarendnek megfelelően előre egyeztetett időpontban helyszíni vizsgálatot tart, amely nem minősül könyvvizsgálatnak. A vizsgálat során a Könyvvizsgáló könyvvizsgálói jelentés elkészítése nélkül véleményt alkot a Társaság adott időszakra vonatkozó mérlegéről és eredmény-kimutatásáról, melyről a Társaság vezetőjét, illetve a BVH Zrt.-t és DHK Zrt.-t is elektronikus és nyomtatott formában tájékoztatja.
   3. A Könyvvizsgáló a 1.1 pontban rögzített tevékenysége során a Társaság, valamint a BVH Nonprofit Zrt.-t és a DHK Zrt. részére külön-külön évente 80 (azaz nyolcvan) munkaórányi személyes konzultációs lehetőséget biztosít. A konzultáció keretében a Könyvvizsgáló iránymutatást ad, javaslatot tesz új gazdasági eseményeknek a hatályos számviteli jogszabályok szerint a könyvekben történő rögzítésére és az adójogszabályokban történő változások leképezésére, elszámolására, adózással kapcsolatos kérdésekre.

A konzultációt (rendelkezésre állást) az alábbiak szerint köteles teljesíteni Könyvvizsgáló:

a.) telefonon történő igénybejelentést követően a kérdésre azonnal vagy a lehető legrövidebb időn belül szóbeli választ (max. 2 munkanap),

b.) írásos igénybejelentés esetén, valamint a szóbeli választ írásba foglalásaként 1 (azaz egy) munkanapon[[2]](#footnote-3) belül írásbeli állásfoglalást köteles adni Könyvvizsgáló.

A Könyvvizsgáló köteles egyeztetni a Társasággal a Társaság munkarendjét a konzultáció megfelelő időpontban és határidőben történő teljesítése érdekében. Amennyiben az adott évben a jelen pont első bekezdésében megjelölt munkaórányi keretet a Társaság nem használja fel, úgy az a későbbiekben nem vehető igénybe. A konzultáció ellenértékét az éves díj magában foglalja.

* 1. A Könyvvizsgáló köteles az 1.1 pontban rögzített tevékenységéhez kapcsolódó, - a 3.3 pontban meghatározott személyes konzultáción túl - a részére írásban feltett kérdésekre 5 munkanapon belül írásban választ adni. Amennyiben a válaszadáshoz Könyvvizsgáló megítélése szerint hatóság állásfoglalása szükséges, akkor haladéktalanul köteles a hatóság állásfoglalását kérni. Ebben az esetben a válaszadási határidőbe az állásfoglalás megküldése és a hatóság válasza közötti időtartam nem számít bele.

1. **Könyvvizsgálati díj és annak megfizetése:**
   1. Felek az egyes feladatokra a Könyvvizsgáló részletes ajánlatában meghatározott könyvvizsgálati díjakat alkalmazzák az alábbiak szerint:[[3]](#footnote-4)

|  |  |  |
| --- | --- | --- |
| **FELADATOK** | **BKM** | **ÖSSZESEN** |
| A BVH Nonprofit Zrt. és BKM Nonprofit Zrt. **félévente** elkészülő mérlegéről és eredmény-kimutatásáról **véleményalkotás** (2023. I. félév) | 6 960 000 Ft | 6 960 000 Ft |
| A Társaságok **2023. december 31-ével** végződő évre vonatkozó, a számvitelről szóló 2000. évi C. törvény előírásaival összhangban elkészített **éves beszámolóina**k könyvvizsgálata és arról könyvvizsgálói jelentés kibocsátása | 10 440 000 Ft | 10 440 000 Ft |
| A BVH Nonprofit Zrt. és BKM Nonprofit Zrt. **félévente** elkészülő mérlegéről és eredmény-kimutatásáról **véleményalkotás** (2024. I. félév) | 6 960 000 Ft | 6 960 000 Ft |
| A Társaságok **2024. december 31-ével** végződő évre vonatkozó, a számvitelről szóló 2000. évi C. törvény előírásaival összhangban elkészített **éves beszámolóinak** könyvvizsgálata és arról könyvvizsgálói jelentés kibocsátása | 10 440 000 Ft | 10 440 000 Ft |
| A Társaságok **Közbenső Mérlegének auditja** | 3 480 000 Ft | 3 480 000 Ft |
| A Társaságok Közbenső Mérlegének auditja | 3 480 000 Ft | 5 020 000 Ft |
| **Alap feladatok:** | **34 800 000 Ft** | **34 800 000 Ft** |
| **Külön igénybejelentésre elvégzendő feladatok:** | **6 960 000 Ft** | **6 960 000 Ft** |
| **Feladatok összesen:** | **41 760 000 Ft** | **41 760 000 Ft** |

* 1. A Könyvvizsgáló tudomásul veszi továbbá, hogy számlát kizárólag a számlához mellékelt eredeti (nem másolati példány), a Megbízó által aláírt és megfelelően kiállított 3. számú melléklet szerinti teljesítés igazoló lap nyomtatványt és a teljesítésigazolás alapját képző dokumentációval (könyvvizsgálói jelentés vagy könyvvizsgálói vélemény) együtt nyújthat be a Megbízónak.

Megbízó a Könyvvizsgáló által benyújtott és Megbízó által aláírt teljesítésigazolást a számlakiállítás szabályainak figyelembevételével küldi meg a Könyvvizsgáló részére.

A Megbízó jogosult a teljesítésigazolás folyamatát, dokumentumait a szerződés időbeli hatálya alatt módosítani.

* 1. A 4.1. pontban meghatározott díj magában foglalja a megbízás teljesítésével kapcsolatos, a Könyvvizsgálónál felmerülő valamennyi költséget (így a készkiadások költségét) és mindazt, ami a szerződéses munka megvalósítása során Könyvvizsgálónál költségként felmerül. Könyvvizsgáló tudomásul veszi, hogy a fenti megbízási díjon felül más jogcímen (pl. előre nem látható többletfeladat ellátása) semmiféle követelést nem támaszthat.
  2. A Könyvvizsgáló a számláját magyar forintban (HUF) állítja ki, amelynek meg kell felelnie a jogszabályi előírásoknak. Könyvvizsgáló köteles a számlája beazonosításához szükséges szerződésre vonatkozó azonosító adatokat a számláján feltüntetni (pl. szerződés-nyilvántartási szám, iktatószám, szerződés megkötésének napja).

Megbízó az EN 16931-1:2017 szabványnak megfelelő elektronikus számlákon kívül abban az esetben fogadja be az elektronikus számlát, amennyiben az megfelel az ÁFA törvény 168/A. § (1) bekezdésében foglalt követelményeknek és a kibocsátó „.pdf” formátumban nyújtja be vagy minősített elektronikus aláírással látja el.

A számla egyebekben meg kell, hogy feleljen a számvitelről szóló 2000. évi C. törvény és az ÁFA tv. előírásainak, valamint a vonatkozó egyéb hatályos jogszabályi előírásoknak.

* 1. A számla ellenértékét a Társaság a számla kézhezvételét követő harminc (30) napon belül átutalással fizeti meg Könyvvizsgáló által kibocsájtott számlán feltüntetett bankszámlaszámra a Kbt. 135. § (1) bekezdése alapján igazolt teljesítést követően.
  2. A Könyvvizsgáló tudomásul veszi, hogy amennyiben a szerződés 1. pontjában meghatározott feladatának a 3.1 pontban foglalt munkarend szerinti határidőkben (késedelem) nem tesz eleget, illetve a 3.3. és 3.4 pontokban foglalt határidők tekintetében késedelembe esik, úgy a Társaság késedelmi kötbér alkalmazására jogosult. Mentesül a felelősség alól, ha a Könyvvizsgáló bizonyítja, hogy a késedelem neki nem volt felróható. A késedelmi kötbér mértéke az adott részfeladathoz rendelt határidőre figyelemmel, a késedelemmel érintett naptári naponként 50.000,- Ft, az adott részfeladat tekintetében legfeljebb 500.000,- Ft. A késedelmi kötbér mértéke összességében a szerződés hatálya alatt nem haladhatja meg a szerződésben meghatározott, ÁFA nélküli teljes díj 10%-át.
  3. A Könyvvizsgáló tudomásul veszi, hogy amennyiben a Megbízási Szerződés 1. pontjában meghatározott feladatát hibásan teljesíti, úgy a Társaság hibás teljesítési kötbér alkalmazására jogosult. A hibás teljesítési kötbér mértéke az adott részfeladat tekintetében a póthatáridő leteltét követően naptári naponként 50.000,- Ft, az adott részfeladat tekintetében legfeljebb 500.000,- Ft. A hibás teljesítési kötbér mértéke összességében a szerződés hatálya alatt nem haladhatja meg a szerződésben meghatározott, ÁFA nélküli teljes díj 10%-át. Mentesül a felelősség alól, ha a Könyvvizsgáló bizonyítja, hogy a hibás teljesítés neki nem volt felróható. A hibás teljesítési kötbér alkalmazásának feltétele, hogy a Társaság a szerződésnek vagy a jogszabályoknak meg nem felelő teljesítés miatt a Könyvvizsgáló részére felhívást tegyen, és póthatáridővel kötelezze a hiba kijavítására. Amennyiben a Könyvvizsgáló a felhívásnak határidőben nem tesz eleget, úgy a Társaság jogosult a fenti mértékű kötbér alkalmazására.
  4. Amennyiben a szerződés a Könyvvizsgáló hibájából meghiúsul, valamint, ha a szerződés teljesítése a Könyvvizsgáló érdekkörében felmerült bármely okból meghiúsul, úgy a Társaság meghiúsulási kötbér alkalmazására jogosult, melynek mértéke az el nem végzett feladatok – jelen szerződés 4.1 pontjára figyelemmel meghatározott - ÁFA nélküli ellenértékének 20%-a.
  5. Könyvvizsgáló tudomásul veszi, hogy a jelen pontban meghatározott bármely kötbér - a Kbt. 135.§ (6) bekezdését is figyelembe véve - a számlázásnál a díjból levonásra kerül.

1. **A feladat ellátásáért felelős személyek**

A Társaság részéről: Szabó István - Számviteli és adózási főosztályvezető

A Könyvvizsgáló részéről: Kékesi Péter Krisztián – személyében felelős könyvvizsgáló

A Könyvvizsgáló helyettesének jelöli: Schillinger András – helyettes könyvvizsgáló

A Könyvvizsgáló haladéktalanul köteles a Társaság vezető tisztségviselőjét és a Részvényest/Tulajdonost értesíteni, amennyiben körülményei változása folytán a törvényben előírt kizárási és összeférhetetlenségi szabályoknak nem felel meg.

Felek kijelentik, hogy a kapcsolattartók személyes adatait a szerződésből fakadó kötelezettségek gördülékeny biztosítása, a zavartalan és gyors kapcsolatfelvétel és kommunikáció érdekében, a szerződéskötés jogalapján adták meg. A szerződés teljesítése során a Felek kötelezettséget vállalnak arra, hogy az Európai Unió általános adatvédelmi rendeletének (GDPR) megfelelően kezelik a tudomásukra jutott személyes adatokat, azokat csak a szerződés teljesüléséhez szükséges, a teljesítésigazolás mértékéig és a jogszabályi kötelezettség teljesítéséig tárolják, valamint tudomásul veszik, hogy a személyes adatok tekintetében az érintett fél kérésére az adatot utólag törlik. Felek vállalják, hogy a személyes adatok kezelése során az érintett személyek esetén az esetleges adatkezelési incidenst a tudomásszerzést követő 24 órán belül igazolható módon a másik Fél tudomására hozzák.

1. **Összeférhetetlenség**
   1. A Könyvvizsgáló kijelenti, hogy szerződéses feladatai ellátásához a Társaság munkavállalóját munkaviszony, munkavégzésre irányuló egyéb jogviszony keretében nem alkalmazza.
   2. A Könyvvizsgáló kijelenti továbbá, hogy nem tartozik a Társaság munkavállalójának érdekeltségébe és nincs olyan vezető tisztségviselője, amely a Társaság munkavállalója.
   3. Könyvvizsgáló köteles gondoskodni arról, hogy az általa igénybe vett alvállalkozók, illetve egyéb közvetlenül vagy közvetetten közreműködő természetes vagy jogi személyek, illetve mindezek további közreműködői is megfeleljenek a fenti rendelkezéseknek.
   4. A Könyvvizsgáló tudomásul veszi, hogy ezen rendelkezések megsértése a Megbízási Szerződés azonnali hatályú felmondásával járhat.
   5. Nem lehet állandó könyvvizsgáló a Társaság tagja, vezető tisztségviselője, felügyelőbizottsági tagja és e személyek hozzátartozója. Nem lehet állandó könyvvizsgáló a Társaság munkavállalója e jogviszonya fennállása idején, és annak megszűnése után három évig.
   6. A Könyvvizsgáló nyilatkozza, hogy a közbeszerzési eljárás során nem szolgáltatott olyan félrevezető információt, amely lényegesen befolyásolhatja a kizárására, a kiválasztására, illetve a szerződés odaítélésére vonatkozó döntéseket.
2. **A jelentések megírásához használt nyelv**

Az éves beszámolót és a könyvvizsgálói jelentést magyar nyelven kell kibocsátani.

1. **Közbeszerzési előírások a szolgáltatás-nyújtásra vonatkozóan**
   1. Könyvvizsgáló a feladatok teljesítésébe köteles bevonni legalább azon szakembereket, akiket az ajánlatában bemutatott.
   2. Könyvvizsgáló alvállalkozó igénybevételére kizárólag a közbeszerzési jogszabályok – különösen a Kbt. 138. §-a - által lehetővé tett keretek között jogosult. Ez esetben az igénybe vett személyért úgy felel, mintha a tevékenységet maga végezte volna el.
   3. A Megbízási Szerződésben rögzített kötelezettségek a Könyvvizsgálóra és a Megbízási Szerződés teljesítésében közreműködő alvállalkozóra egyaránt vonatkoznak, a megsértésükből eredő jogkövetkezményekért a Társaság felé minden estben a Könyvvizsgáló tartozik helytállni.
   4. A Kbt. 143. § (1) bekezdése alapján a Társaság jogosult a Megbízási Szerződést felmondani - ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon –, vagy a Ptk.-ban foglaltak szerint a szerződéstől elállhat, ha

a) feltétlenül szükséges a szerződés olyan lényeges módosítása, amely esetében a Kbt. 141. § alapján új közbeszerzési eljárást kell lefolytatni;

b) a Könyvvizsgáló nem biztosítja a Kbt. 138. §-ban foglaltak betartását, vagy a Könyvvizsgálóként szerződő fél személyében érvényesen olyan jogutódlás következett be, amely nem felel meg a Kbt. 139. §-ban foglaltaknak; vagy

c) az EUMSZ 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a szerződés nem semmis.

* 1. A Társaság a Kbt. 143. § (2) bekezdése alapján köteles a Megbízási Szerződést felmondani vagy a Ptk.-ban foglaltak szerint elállni, ha a Megbízási Szerződés megkötését követően jut tudomására, hogy a Könyvvizsgáló tekintetében a közbeszerzési eljárás során kizáró ok állt fenn és ezért ki kellett volna zárni a közbeszerzési eljárásból.

* 1. A Kbt. 143. § (3) bekezdése alapján a Társaság jogosult és egyben köteles a Megbízási Szerződést felmondani - ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon –, ha

1. a Könyvvizsgálóként szerződő félben közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel;
2. a Könyvvizsgáló közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel.
   1. A Könyvvizsgáló nem fizethet, illetve számolhat el a díjban a szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek a Könyvvizsgáló adóköteles jövedelmének csökkentésére alkalmasak.

A Könyvvizsgáló vállalja, hogy a szerződés teljesítésének teljes időtartama alatt tulajdonosi szerkezetét a Társaság (Megbízók) számára megismerhetővé teszi és a Kbt. 143. § (3) bekezdése szerinti ügyletekről a Társaságot (Megbízókat) haladéktalanul értesíti.

* 1. A Megbízási Szerződés csak közös megállapodással, írásban, a Kbt. 141. §-ában foglaltak alapján módosítható.

1. **Korrupcióellenes klauzula**
   1. A Felek kötelesek működésük során a hatályos jogszabályok szerint eljárni és céljuk, hogy a korrupcióellenes, a tisztességes piaci magatartást szabályozó, versenyjogi, valamint fogyasztóvédelmi szabályoknak, továbbá az üzleti etika általánosan elfogadott szabályainak megfeleljenek, a szerződés megkötése és teljesítése során ezeknek megfelelően járjanak el.
   2. A Felek kijelentik, hogy a szerződés megkötését megelőző tárgyalásokat, a szerződés feltételeinek kialakítását és a szerződésen alapuló vagy annak teljesítése során tanúsított bármely üzleti vagy egyéb magatartást sem közvetlenül, sem közvetetten nem befolyásolta és befolyásolja a Felek, a Felek képviselője, megbízottja vagy velük bármilyen módon és formában kapcsolatban álló harmadik személyek részére történő értékkel bíró dolog átadása vagy átadásának ígérete, valamint bármilyen anyagi vagy személyes előny nyújtása vagy annak ígérete.
   3. A Könyvvizsgáló köteles gondoskodni arról, hogy az általa igénybe vett alvállalkozók, munkavállalók, munkavégzésre irányuló egyéb jogviszony keretében foglalkoztatott, illetve egyéb közvetlenül vagy közvetetten közreműködő természetes vagy jogi személyek („közreműködők”) a Megbízási Szerződés teljesítése során tanúsított és általános üzleti magatartása megfeleljen a jelen rendelkezéseknek.
   4. A Könyvvizsgáló köteles megfelelően gondoskodni arról, hogy az általa igénybe vett közreműködők és a közreműködők által igénybe vett esetleges további közreműködők a Társaság által teljesített vételárból határidőben megkapják a közreműködésük ellenértékét. A Könyvvizsgáló kifejezetten és visszavonhatatlanul hozzájárul ahhoz, hogy a Társaság a Könyvvizsgáló által igénybe vett bármely közreműködő részére, amennyiben ezen minőségét hitelt érdemlően igazolja, a Megbízási Szerződés teljesítésével kapcsolatos adatokat kiszolgáltassa, különösen a Társaság által a Könyvvizsgáló részére teljesített kifizetések összegét és időpontját.
   5. A jelen pontban foglalt rendelkezések megsértése esetén a Társaság választása szerint jogosult a szerződést azonnali hatállyal felmondani vagy attól elállni, és alkalmazhatja az 4.8. pont szerinti jogkövetkezményeket (meghiúsulási kötbér).
2. **Egyéb rendelkezések**
   1. Amennyiben a Társaság késedelmes információszolgáltatása vagy más okok miatt a Könyvvizsgáló többletmunkára kényszerül, vagy egyéb, a Könyvvizsgáló befolyásán kívül eső körülmény következtében a könyvvizsgálói feladatok határidőben nem kezdhetők meg, illetve nem teljesíthetők, a Könyvvizsgáló haladéktalanul tájékoztatja erről a Társaság vezetését.
   2. A Könyvvizsgáló a könyvvizsgálói tevékenység ellátása körében okozott kár megtérítéséért (különös tekintettel a Megbízási Szerződés 2.14. pontjában foglalt értesítési kötelezettsége elmulasztásával okozott kárért) a Polgári Törvénykönyv szerződésszegéssel okozott károkért való felelősség vonatkozó szabályai szerinti felelősséggel tartozik.
   3. A Könyvvizsgáló a Megbízási Szerződésben meghatározott kötelezettségeit a tőle – mint könyvvizsgálattal hivatásszerűen foglalkozó társaságtól – elvárható fokozott gondossággal köteles teljesíteni.
   4. A Megbízási Szerződés annak mindkét fél általi aláírásának napjától kezdődik, és a 2024-es üzleti évről készített éves [és a konszolidált (összevont) éves] beszámolót elfogadó közgyűlés időpontjáig, de legkésőbb 2025. május 31. (a BVH Nonprofit Zrt. esetében 2025. június 30.) napjáig tartó határozott időre jön létre.
   5. Jelen Megbízási Szerződés hatályba lépésének feltétele az, hogy a Könyvvizsgáló csatolja a Magyar Könyvvizsgálói Kamaráról, a könyvvizsgálói tevékenységről, valamint a könyvvizsgálói közfelügyeletről szóló 2007. évi LXXV. törvény 40/A. §-ában meghatározott, minimum 500.000.000,- Ft éves kárértékű, érvényes, könyvvizsgálatra vonatkozó szakmai felelősségbiztosítást igazoló kötvényét.
   6. A Megbízási Szerződés annak határozott időtartama alatt rendes felmondással egyik fél részéről sem szüntethető meg egyoldalúan.
   7. A Felek kifejezetten megállapodnak abban, hogy a közös ajánlatkérők képviseletében eljáró BKM Nonprofit Zrt. jogosult jelen Megbízási Szerződés időbeli hatályát - a Könyvvizsgálóhoz intézett, írásbeli, cégszerűen aláírt nyilatkozatával – az alábbiak szerint meghosszabbítani.
      1. Megbízó valamennyi közös ajánlatkérő vonatkozásában 2024. december 31. napjáig megküldött nyilatkozatával a 2025. év könyvvizsgálati feladataival kapcsolatban 2026. május 31. napjáig (a BVH Nonprofit Zrt. esetében 2026. június 30. napjáig) jogosult meghosszabbítani a szerződést. Ha a Megbízó a jelen bekezdésben foglalt határidőig írásban nem kéri a szerződés időbeli hatályának a meghosszabbítását, akkor a szerződés 2025. május 31. (a BVH Nonprofit Zrt. esetében 2025. június 30.) napjával megszűnik.

Felek annak ismeretében biztosítják a szerződéshosszabbítás lehetőségét, miszerint a Könyvvizsgáló tudomásul veszi, hogy a 2024. évet követően nem érvényesíthet díjemelést.

* + 1. Felek megállapodnak továbbá, hogy amennyiben a szerződés fenti bekezdések szerinti megszűnéséig a beszámoló könyvvizsgálata bármilyen oknál fogva nem fejeződik be, abban az esetben a könyvvizsgáló – amennyiben a könyvvizsgálat elvégzéséhez szükséges egyéb feltételek teljesülnek - köteles a könyvvizsgálatot befejezni és jelentését a szerződés megszűnését követően is külön díj felszámítása nélkül kiadni.
  1. A Megbízási Szerződést bármelyik fél rendkívüli felmondással megszüntetheti, amennyiben a másik fél a Megbízási Szerződésből fakadó valamely kötelezettségét súlyosan megszegi, és ez a szerződésszegés a fél felszólítása ellenére, az annak megszüntetésére megszabott észszerű határidőn túl is fennáll. A rendkívüli felmondás a szerződést azonnali hatállyal szünteti meg.
  2. A Könyvvizsgáló – a közös ajánlatkérők bármelyikénél felmerülő - súlyos szerződésszegése esetén a teljes cégcsoport jogosult a Megbízási Szerződést rendkívüli felmondással megszüntetni.
  3. A Megbízási Szerződésben nem szereplő kérdésekre a magyar Polgári Törvénykönyvben foglaltak irányadók.
  4. A Felek a Megbízási szerződés rendelkezéseit – a közbeszerzési eljárás dokumentációjával együtt - teljes körűnek tekintik, és azt, mint akaratukkal mindenben megegyezőt jóváhagyólag aláírják.
  5. Szerződő Felek a Megbízási Szerződés aláírásával egyidejűleg vezető tisztségviselőik vonatkozásában kölcsönösen kizárják a Szerződésből, illetve annak megszegéséből eredő közvetetett és következményes károkért való felelősséget, ide nem értve szándékosan vagy bűncselekménnyel okozott, illetőleg az életet, testi épséget, egészséget megkárosító szerződésszegésért fennálló felelősséget.
  6. Szerződő Felek tudomásul veszik, hogy az Állami Számvevőszékről szóló 2011. évi LXVI. törvény 5. § (5) bekezdésében foglaltak alapján az Állami Számvevőszék ellenőrizheti az állami vagy önkormányzati tulajdonban (résztulajdonban) lévő gazdálkodó szervezetek vagyongazdálkodását, vizsgálhatja az államháztartás alrendszereiből finanszírozott beszerzéseket, és az államháztartás alrendszereinek vagyonát érintő szerződéseket a Megbízónál, a Megbízó nevében vagy képviseletében eljáró természetes személynél és jogi személynél, valamint azoknál a szerződő feleknél, akik illetve amelyek a szerződés teljesítéséért felelősek, továbbá a szerződés teljesítésében közreműködő valamennyi gazdálkodó szervezetnél. Aki az államháztartás valamely alrendszerével pénzügyi, illetve üzleti kapcsolatot létesít, kérésre köteles a jogviszonnyal összefüggő és a közérdekből nyilvános adatokra vonatkozóan tájékoztatást adni, valamint elfogadja azt, hogy a költségvetési pénzeszközök felhasználásának nyilvánosságára tekintettel a szerződés lényeges tartalmáról a tájékoztatás üzleti titok címén nem tagadható meg.
  7. Megbízott kijelenti, hogy a szerződés aláírásával hozzájárul a Megbízási Szerződés főbb adatainak az információs önrendelkezési jogról és az információszabadságról szóló 2011. évi CXII. törvény, illetve az annak felhatalmazása alapján meghozott önkormányzati rendelet szerinti közzétételéhez.

1. **DHK Zrt. esetén:**
   1. Könyvvizsgáló köteles a hitelintézetekről és a pénzügyi vállalkozásokról szóló 2013. évi CCXXXVII. törvény (a továbbiakban: Hpt.) 261. § szerint az MNB-t, mint felügyeletet is tájékoztatni az általa feltárt, a pénzügyi vállalkozás működését veszélyeztető, Hpt. 261. §-ban felsorolt körülmények fennállásáról.
   2. Könyvvizsgáló a Megbízási Szerződés aláírásával felelősséggel kijelenti, hogy a Hpt. 260. §-ban foglalt feltételeket a cége és a könyvvizsgálóként eljáró természetes személy is maradéktalanul teljesíti. Könyvvizsgáló köteles értesíteni Társaságot, amennyiben a továbbiakban ezen feltételeknek nem felel meg. Könyvvizsgáló tudomásul veszi, hogy ezen kötelezettség elmulasztása, illetve a feltételek nem teljesítése a szerződés rendkívüli felmondását alapozza meg.
   3. Könyvvizsgáló tudomásul veszi a Hpt. 264 § foglaltakat, és ezen kötelezettségek teljesítését.
2. **Alvállalkozók megjelölése**

Könyvvizsgáló tudomásul veszi, hogy a Szerződés teljesítése során a teljesítésbe bevont alvállalkozók, egyéb közreműködők listáját ajánlata tartalmazza. Az ezen listán nem szereplő alvállalkozók és egyéb közreműködők igénybevételéhez csak a Kbt.-ben foglalt feltételek fennállása esetén járulhat hozzá Megbízó. Ezek szerint, ha a szerződéskötést követően - a szerződéskötéskor előre nem látható ok következtében - beállott lényeges körülmény, vagy az alvállalkozó, illetőleg kapacitás nyújtó szervezet (szakember) bizonyítható hibás teljesítése miatt a szerződés vagy annak egy része nem lenne teljesíthető a megjelölt alvállalkozóval, a Megbízó más megjelölt szervezet (személy) közreműködéséhez is hozzájárulhat, ha az megfelel azoknak a Kbt. 69. § (2) bekezdése szerinti műszaki-szakmai alkalmassági minimum követelményeknek, melyeknek a Könyvvizsgáló a közbeszerzési eljárásban az adott alvállalkozóval együtt felelt meg.

Könyvvizsgáló nyilatkozik arról, hogy a szerződés teljesítéséhez nem vesz igénybe a közbeszerzési eljárásban előírt kizáró okok hatálya alatt álló alvállalkozót.

A Kbt. 138. § (3) bekezdésében foglaltakra figyelemmel Könyvvizsgálónak a szerződéskötéskor megtett alvállalkozó(k)ra vonatkozó bejelentése a szerződés 4. számú mellékletét képezi.

Könyvvizsgáló - a később (szerződéskötést követően) bevont alvállalkozók tekintetében - a szerződés teljesítésének időtartama alatt is köteles előzetesen az 5. számú melléklet szerinti bejelentés minta tartalmi elemei szerint a Megbízónak valamennyi olyan alvállalkozót bejelenteni, amely részt vesz a szerződés teljesítésében.

Könyvvizsgáló a bevonni kívánt alvállalkozó(k)ról a cégadatokat: alvállalkozó neve, székhelye, cégjegyzék száma, adószáma, elérhetősége (telefon, e-mail, vagy fax száma), képviselőjének (vezetőjének) neve Megbízónak köteles átadni.

Könyvvizsgáló a szerződés teljesítésének időtartama alatt köteles a Megbízót tájékoztatni az alvállalkozók bejelentésben közölt adatainak változásáról.

A Kbt. 65. § (9) bekezdésében, valamint a Kbt. 138. § (2) bekezdésében foglaltak nyomon követhetősége érdekében Felek rögzítik, hogy Könyvvizsgáló az alábbi, alkalmasságot igazoló szakembereket, szakmai tapasztalatot igazoló szervezeteket jelölte meg ajánlatában a jelen szerződésben foglaltak teljesítéséhez szükséges kapacitásként:

Név: -

Székhely: -

Cégjegyzékszám: -

Adószám: -

Pénzforgalmi jelzőszám:-

Telefon: -

E-mail (és fax szám):-

Képviselő (vezető) neve:-

A szerződésnek az a része, amelynek teljesítésében a kapacitást nyújtó személy/szervezet közreműködik: -

Az itt megnevezett, kapacitást nyújtó személy(ek)/szervezet(ek) szintén alvállalkozóként vesznek részt a teljesítésben.

Amennyiben a Könyvvizsgáló a teljesítéshez nem veszi igénybe az itt megjelölt szakembert, vagy szervezetet, akkor az erről való döntést követően haladéktalanul értesítenie kell Megbízót, s be kell nyújtania a közbeszerzési eljárásban előírt alkalmassági követelmények igazolását a Kbt. 138. § (2) bekezdésében foglalt tartalommal. Amennyiben Megbízó számára nyilvánvalóvá válik, hogy Könyvvizsgáló nem tett eleget a Kbt. 138. § (2) bekezdésében foglaltaknak, s a jogellenes helyzet egyéb módon nem orvosolható, akkor Megbízó jogosult ez okból a szerződést felmondani.

Az alvállalkozók személyében bekövetkező változást Felek megfelelően dokumentálják, s jelen szerződésükhöz csatolják, kitérve arra, hogy a Kbt. mely szakasza alapján, milyen indokkal kerül sor a változásra. Felek rögzítik, hogy az alvállalkozók személyében bekövetkezett változás és az erről történt írásbeli értesítés nem minősül szerződésmódosításnak.

A Könyvvizsgáló a Szerződés teljesítéséhez jogosan igénybe vett alvállalkozóért, egyéb közreműködőkért úgy felel, mintha a munkát maga végezte volna; alvállalkozó jogosulatlan igénybevétele esetén pedig felelős minden olyan kárért is, amely anélkül nem következett volna be. Könyvvizsgáló ezen szerződésben vállalt feladati teljesítésére alvállalkozót csak a közbeszerzés vonatkozó jogszabályainak – különösen a Kbt. 138. §-ának – megfelelően vehet igénybe. Amennyiben Könyvvizsgáló jogosulatlanul vesz igénybe alvállalkozót, akkor felel mindazon kárért is, amely az alvállalkozó igénybevétele nélkül nem következett volna be.

1. **Záró rendelkezések:**

Jelen pontban foglaltak alkalmazandók a vis maiorra és a vis maiornak nem minősülő egyéb akadályozó körülményekre is.

A vis maior olyan rendkívüli körülmény, amely Felek akaratán és ellenőrzésén kívüli, előre nem látható, általuk elháríthatatlan jellegű és nekik nem felróható, valamint a szokásos üzleti kockázat körén kívül esik (így különösen: háborús cselekmény, terrorcselekmények, lázadás, szabotázs, robbantásos merénylet, súlyos energiaellátási zavar, természeti katasztrófa, munkabeszüntetés, járványügyi vészhelyzet, a honvédelemről szóló törvény, rendőrségről szóló törvény alapján feljogosított szervek rendelkezésére tett intézkedés).

A vis maior körülmények – amennyiben ok-okozati összefüggésbe hozhatók a nem szerződésszerű teljesítéssel – részben vagy egészben mentesítik Feleket a szerződés alapján fennálló kötelmeik teljesítése alól a körülmények fennállásának időtartamára, illetve a körülmények terjedelméig, feltéve, hogy ezen körülmények a szerződés aláírását/hatálybalépését követően jönnek létre, illetőleg a szerződés aláírását/hatálybalépését megelőzően jöttek létre, ám következményeik – melyek meggátolják vagy késleltetik a szerződés teljesítését – az említett időpontban még nem voltak előre láthatóak.

Felek kijelentik, hogy a COVID-19 járványról, valamint az orosz-ukrán háborúról és az azokkal összefüggő korlátozásokról, akadályokról, ellátási nehézségekről a szerződéskötéskor tudomással bírnak, azok szerződés megkötésekor ismert állapotát önmagában nem tekintik vis maiornak vagy a szerződés módosítására okot adó vagy a szerződésszerű teljesítést vagy a szerződés szerint szolgáltatás és ellenszolgáltatás mértékét közvetlenül vagy közvetetten befolyásoló körülménynek.

Annak érdekében, hogy bármely vis maior körülmény a fentiekkel összhangban a szerződéses kötelmek teljesítését akadályozó tényezőként rögzíthető legyen, a szerződés teljesítésében akadályozott Félnek írásban tájékoztatnia kell a másik Felet a fenti különleges körülmények bekövetkeztéről (akadályközlés).

Az akadályozott Félnek akadályközlés útján ugyanígy tájékoztatnia kell a másik Felet, ha vis maiornak nem minősülő egyéb, a szerződés teljesítését akadályozó körülmény következik be.

Ezt az akadályközlést indokolatlan késedelem nélkül (legkésőbb 2 munkanapon belül) kell megtenni azt követően, hogy az akadályozott Fél felismerte a szerződéses kötelmek teljesítését akadályozó körülmények felmerültét. Az akadályközlésben be kell mutatni és hitelt érdemlően igazolni kell a késedelemre, akadályra okot adó tényeket, nehézségeket, körülményeket, az ok-okozati összefüggést (ideértve különösen a gyártó/beszállító/forgalmazó stb. általi, a konkrét megrendelésre vonatkozó okiratot, tájékoztatást, eredeti és – adott esetben – nem hiteles fordításban, magyar nyelven benyújtva), továbbá meg kell jelölni a teljesítés várható késedelmi időszakát/időtartamát is, amennyiben ez felmérhető az adott pillanatban. Az okokat kellő részletességgel kell megjelölni, és az okoknak világosnak, valósnak és okszerűnek kell lenniük, szükség szerint az egyenértékűséget közbeszerzési szempontból megfelelően alá kell támasztaniuk.

Megbízó a fenti feltételeknek mindenben megfelelő akadályközlés esetén nyilatkozatát, észrevételét, esetleges hiánypótlását az akadályközlés kézbesítését követő 5 munkanapon belül köteles megtenni azzal, hogy a nyilatkozat, észrevétel késedelme vagy elmaradása nem jelenti az akadályközlés elfogadását.

Amennyiben a Megbízó elfogadja a Megbízott akadályközlését és a szerződésben rögzített határidőben történő teljesítését befolyásolja, úgy ennek időtartamát a Felek írásban külön rögzítik. A Könyvvizsgáló ilyen akadályoztatása a teljesítés időtartamába nem számít bele.

Amennyiben az akadályozó körülmény megszűnik, úgy erről a tényről a másik Felet is haladéktalanul értesíteni kell (írásban is), továbbá lehetőség szerint arról is tájékoztatni kell, hogy az akadályozó körülmény miatt a szerződés teljesítésére mikor kerül sor.

Jelen Megbízási Szerződést a Szerződő Felek átolvasás és értelmezés után, mint akaratukkal mindenben megegyezőt jóváhagyólag cégszerűen aláírták és ezzel megkötötték. A Megbízási Szerződés 3 (három) db eredeti példányban készült.

Mellékletek:

1. sz. melléklet: Műszaki leírás

2. sz. melléklet: Nyertes ajánlat

3. sz. melléklet: Teljesítésigazolás minta

4. sz. melléklet: Alvállalkozó bejelentésére vonatkozó nyilatkozat

5. sz. melléklet: Alvállalkozók utólagos bejelentésére vonatkozó nyilatkozat

Budapest, 2023. ... hó … nap

…………………………………………… ……………………………………………

Hidegné Fehér Krisztina Mészáros János

gazdasági igazgató stratégiai és gazdasági vezérigazgató-helyettes

Megbízó Megbízó

**BKM Nonprofit Zrt**

Budapest, 2023. ... hó … nap

…………………………………………… ……………………………………………

Gaál Edmond Kékesi Péter Krisztián

ügyvezető ügyvezető

Könyvvizsgáló Könyvvizsgáló

**BDO Magyarország Könyvvizsgáló Kft**

1. DHK Zrt. esetében az I-III. negyedévről a IV. negyedévben [↑](#footnote-ref-2)
2. [↑](#footnote-ref-3)
3. Az egyes részfeladatokra vonatkozó könyvvizsgálati díjat a szerződést kötő ajánlatkérő (Társaság) vonatkozásában a nyertes ajánlattevő részletes ajánlatában szereplő bontásban és összeggel kell átemelni a Megbízási Szerződés e pontjába. [↑](#footnote-ref-4)